**Virágos balkonok, virágos kertek**

**Virágos Magyarország verseny a lakosság részére**

A lakosságnak szóló virágosítási pályázat célja, hogy jó minőségű fotókon keresztül mutassa meg, hogy milyen dísznövényeket, egynyári- és évelő virágokat, fűszernövényeket, dézsás növényeket ültettek közvetlen környezetükben az emberek, milyen növényekkel szépítik balkonjaikat, erkélyeiket, kertjeiket.

A pályázatot a **Magyar Turisztikai Ügynökség** (Továbbiakban: Szervező) kezdeményezi, a **Virágos Magyarország** **Környezetszépítő Verseny** (Továbbiakban: VMO) értékelőbizottsági tagjaival, valamint a **Magyar Díszkertészek Szakmaközi Szervezetével** együttműködve.

**Pályázati feltételek**

A pályaműveket – kizárólag online regisztrációt követően – elektronikus úton lehet feltölteni a [palyazat.viragosmagyarorszag.hu](http://www.viragosmagyarorszag.hu) oldalra. Pályázni 2020. május 15. napján, vagy azt követően készült, a dísznövényeket, fűszernövényeket, zöldségeket, gyümölcstermő növényeket kiemelő, a kerti kompozíciót is bemutató balkonkerti/előkerti fotókkal és egy maximum 400 karakteres leírással lehet 2 kategóriában:

* **Legvirágosabb balkon**
* **Legvirágosabb előkert\***

Csak saját, a pályázó által készített alkotás nevezhető. A pályázót terheli annak felelőssége, hogy a fotókon esetlegesen szereplő személyek hozzájárulásukat adták a felvétel elkészítéséhez és felhasználásához. **Egy pályázó maximum 6 fotót küldhet be**, a két kategóriában egyenként 3-3 darabot. Manipulált képek nem indulhatnak a pályázaton, de nem számít manipulációnak a szokásos fotográfiai korrekció (színek, tónusok, fényerő beállítása). A képek egyenként 1-6 MB méretűek lehetnek, JPG formátumban. **Kérünk minden pályázót, hogy lehetőség szerint a fotók között legyen olyan, amely a teljes növénykompozíciót, tehát a teljes előkertet vagy erkélyt/balkont ábrázolja, valamint olyan is, amely annak részleteit mutatja meg.** A pályázat lezárása után az internetes közönségszavazásra bocsátott, illetve a nyertes fotókra vonatkozó felhasználási jogokat a pályázók a Magyar Turisztikai Ügynökségre ruházzák annak érdekében, hogy ezen fotók a nagyközönség számára is bemutatásra kerülhessenek, a pályázó nevének feltüntetésével.

**A pályázatok értékelése**

A pályaműveket 6 tagú szakmai zsűri bírálja el. A zsűri a nyertes pályaműveket többségi szavazással választja ki a formai és tartalmi előírásoknak megfelelő pályaművek közül. A legjobbnak ítélt alkotásokból mindkét kategóriában 3-3 közönségdíj is kiosztásra kerül. Az eredményeket a palyazat.viragosmagyarorszag.hu, és a viragosmagyarorszag.hu oldalakon, valamint a <https://www.facebook.com/viragosmagyarorszag/> oldalon tesszük közzé. A zsűri döntése ellen jogorvoslatnak nincs helye.

A bírálat során vizsgált szempontok: kertépítészeti kompozíció; korszerű növényalkalmazás, utcaképet javító érték, hazai nemesítésű egynyári fajták alkalmazása, kertészeti hagyományok ápolása, haszonnövények (fűszernövények, gyümölcstermő növények, zöldségnövények) korszerű alkalmazása, fenntarthatóság: anyagok újrahasznosítása, vegyes egynyári és évelő kiültetések, madárbarát kialakítás, esővízgyűjtés és hasznosítás, kreatív ötletek, egyedi megoldások.

**Díjazás**

A szakmai zsűri döntése alapján mindkét kategóriában **tíz-tíz** induló részesül díjban.

* Kategóriánként **3-3 fődíjat** osztunk ki, melyek díjazása egyenként **150.000 forint** értékű kertészeti utalvány.
* Kategóriánként **7-7 tematikus díjat** ítélünk oda, melyek díjazása egyenként **100.000 forint** értékű kertészeti utalvány.

A bírálat során keressük kategóriánként a legszebb kertépítészeti kompozíciót, a legszínesebb növénykavalkádot, a legkreatívabb egyedi megoldásokat, a legkorszerűbb fenntartható növényalkalmazást, a legínycsiklandozóbb (ehető növények, zöldségek, gyümölcsök, fűszernövények) előkertet.\*\*

A legjobbnak ítélt alkotásokból mindkét kategóriában **3-3 közönségdíj** is kiosztásra kerül kategóriánként, a zsűri által kiválasztott legfeljebb 50-50, közönségszavazásra bocsátott pályázat közül, melyek díjazása egyenként **100.000 forint** értékű kertészeti utalvány.

*Egyéb díjak díjkategóriáktól, és a beérkezett pályázatok mennyiségétől függően:*

* szaktanácsadás neves díszkertészektől, a VMO szakmai grémiumának tagjaitól;
* magyar formatervező által készített tematikus plakett, szobor, emléktárgy, illetve nívós porcelán dísztárgy (Zsolnay, Herendi, vagy Hollóházi kaspó, váza stb.);
* belépőjegyek különböző turisztikai attrakciókba \*\*\*

**A zsűri tagjai:**

* **Borbás Marcsi** – a Virágos Magyarország verseny fővédnöke
* **Bálint Gyuri bácsi** – a Virágos Magyarország verseny szervezőbizottságának örökös tagja, Magyarország kertésze, kertészmérnök
* **Orlóci László** – a Magyar Díszkertészek Szakmaközi Szervezetének elnöke, a Füvészkert igazgatója, kertészmérnök
* **Laczkó Mária** – Hévíz Főkertésze, városüzemeltetési igazgató, kertészmérnök
* **Szabó József** – a Főkert korábbi igazgatója, kertészmérnök
* **Báthoryné dr. Nagy Ildikó Réka** – a Virágos Magyarország verseny nemzeti koordinátora, tájépítész mérnök, tanszékvezető

Az előbírálatot a Virágos Magyarország verseny szakmai vezetői végzik.

**Pályázati időszak:** 2020. május 15.-2020. július 1.

**Bírálati szakasz:** 2020. július 2-13.

**Közönségszavazás:** 2020. július 13-26.

**Eredményhirdetés:** 2020 augusztusában

*\* Az előkert a ház és az utca között lévő kertrész, a legdíszesebb, a települések turisztikai vonzerejét növelő része a kertnek.*

*\*\* A Szervező fenntartja a jogát, hogy amennyiben nem érkezik a bírálati szempontoknak megfelelő pályamű, az egyes tematikus alkategóriákban ne osszon ki díjat, illetve új alkategóriákat alakítson ki!*

*\*\*\* A díjak változásának jogát fenntartjuk!*